Heinähattu ja Vilttitossu -elokuvan ohjaaja alkaa opettaa kissavideoiden tekoa Espoossa

Ohjaaja Kaisa Rastimo kertoo, että videoita tehdään ”rennosti ja nautiskellen”. Kurssit alkavat työväenopistolla tammikuussa.

Posliininmaalausta, keramiikan alkeita, akvarellimaalausta... ja kissavideoiden ABC. Espoon työväenopiston uudella kurssilla opitaan kuvaamaan ja editoimaan ”rakkaiden lemmikkiemme elämästä mahdollisimman suloinen video”. Kurssilla myös katsotaan kissavideoita ja keskustellaan niistä.

Kurssin opettajana toimii elokuvista Myrsky, Heinähattu ja Vilttitossu ja Säädyllinen murhenäytelmä tunnettu ohjaaja Kaisa Rastimo.

”Idea on, että lähestytään videoiden tekemistä rennosti ja nautiskellen”, Rastimo sanoo.

Tässä Rastimo on kuvannut Nemoa ikkunan valossa. Kissat ovat itsepäisiä kuvattavia, mutta pysyvät koiria maltillisemmin paikoillaan.­

Videoiden tekemistä opettaessaan Rastimo on huomannut oppimisen olevan jouhevampaa, jos teoksen aihe on rajattu. Kissaihmiseksi tunnustautuva Rastimo keksi valita tyylilajiksi internet-suosikin, suloiset kissavideot.

”Ajattelin, että tämä olisi itsellekin hirveän hauskaa opettaa tällaisia kissavideoita.”

Kissoja töissään kuvannut Rastimo kuvailee kissojen olevan koiria helpompia kuvauskohteita, sillä ne malttavat pysyä paremmin paikoillaan.

Rastimo esitteli ideansa Espoon työväenopistolle, jossa ajatus otettiin hyvin vastaan. Tammikuussa alkavalle kurssille mahtuu yhteensä kymmenen oppilasta. Opetuskertoja on kolme ja kurssin hinta 45 euroa.

Kurssilla opetellaan kuvaamaan ja editoimaan, eikä aiempaa osaamista editoimisesta vaadita. Laitteeksi riittää tavallinen älypuhelin. Puhelimen ei tarvitse olla uusin lippulaivamalli vaan riittää, että siihen saa ladattua kurssilla käytettävän sovelluksen.

”Idea on, että lähestytään videoiden tekemistä rennosti ja nautiskellen”, Kaisa Rastimo kertoo kurssista.­

”Sinne voi kuka tahansa tulla, joka tykkää kissoista, koirista, kaneista tai mistä tahansa eläimistä”, Rastimo sanoo.

Lisäksi kurssilainen tarvitsee tietenkin kuvauskohteen. Omaa lemmikkiä ei kuitenkaan tarvitse sulloa kantokoppaan ja raahata kurssille, vaan tunneilla keskitytään editoimiseen. Kuvaustekniikoita harjoitellaan paikan päällä kiltisti paikallaan pysyvän mallin avulla.

”Hankin kurssia varten jonkin pehmokissan”, Rastimo suunnittelee.

Pehmolelun kanssa erilaisten kuvakulmien etsiminen on elävän mallin kanssa työskentelyä helpompaa. Kun perusteet ovat hallussa, onnistuu kotona kuvaaminen paremmin.

Usein ihmiset arastelevat kameraan tarttumista ja etenkin videoiden editoimista. Rastimon mielestä aihetta pelkoon ei ole.

”Moni ajattelee, ettei osaa kuvata”, Rastimo sanoo.

”Mutta sitten kun vähän neuvoo, niin osaakin.”

Kissavideokurssilla videoita koostetaan rennolla otteella. Puhelimen räpläämisen lomassa voi vaikka jutella omista karvatassuistaan.